Կարինի եւ մօտակայ շրջաններու կանացի տարազները ուշագրաւ էին իրենց ինքնուրոյնութեամբ եւ շքեղութեամբ։ Ամէնօրեայ թէ տօնական հագուստները ունէին միատեսակ ձեւ։ Միակ տարբերութիւնը զարդարանքի մէջ էր՝ շքեղ կամ պարզ։ Հարսերուն յատուկ էր բաց գոյներով մետաքսէ խըրխան (վերնազգեստ), որուն ոսկեթել զարդարանքը կը ծառայէր խըրխան գեղեցկացնելուն եւ ուղիղ կեցուածք տալուն: Կարինի հարսերու գլխու զարդարանքը կը տարբերէր աղջիկներու զարդարանքէն։ Այս ձեւի տարազներ հագած են նաեւ Կարսի, Արտահանի եւ մօտակայ շրջաններու կանայք։